**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. szeptember 28-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

- 2023. július 1. napjától a Ptk. 7:74. § (3) bekezdése értelmében „az örökhagyó tulajdonát képező belföldi ingatlan esetében más örökös hiányában – ide nem értve, ha az örökhagyónak az örökség visszautasítása folytán nincs más örököse – az ingatlan fekvése szerinti települési önkormányzat a törvényes örökös.” A (3) bekezdés szerinti öröklés alá esik az ingatlanon található azon ingó dolog is, amely az örökhagyó tulajdonában állt halálakor.

Ezt pontosította az igazságügyi tárgyú törvények módosításáról szóló 2023. évi XXXI. törvény, amely kimondta, hogy „a települési önkormányzat törvényes öröklése esetén minden olyan, a hagyaték tárgyát képező ingatlanon található ingó dolog tekintetében, amelynek a tulajdonjoga nem állapítható meg, vélelmezni kell azt, hogy az örökhagyó tulajdonában állt halálakor.”

* Az igazgatási szünetről szóló 2023. évi XXVI. törvény értelmében a települési önkormányzat képviselő testületének polgármesteri hivatala kormányrendeletben meghatározott időszakra igazgatási szünetet rendelhet el. Az igazgatási szünet elrendeléséről szóló határozatot a tárgyév márciusának 1. napjáig a helyben szokásos módon közzé kell tenni. A hivatal vezetője határozhatja meg a hivatal igazgatási szünet alatti eltérő működésének és ügyfélfogadásának rendjét, továbbá ebben az esetben a munkáltatói jogkör gyakorlója rendelheti el a hivatal foglalkoztatottjai vonatkozásában az igazgatási szünet alatti munkavégzést. Az igazgatási szünet elrendelése esetén annak időtartama nem számít bele az igazgatási szünettel érintett polgármesteri hivatal hatáskörébe tartozó államigazgatási ügyek és az önkormányzati hatósági ügyek intézésének határidejébe sem.

E törvényben kapott felhatalmazás alapján a Kormány a 407/2023. (VIII.30.) Korm. rendeletében 2023. december 27. napjától 2024. január 1. napjáig elrendelte a téli igazgatási szünetet.

A törvényben foglaltak nem érintik a Kttv. alapján elrendelhető igazgatási szünetet.

* 2023. július 4-én az Országgyűlés elfogadta a pedagógusok új életpályájáról szóló 2023. évi LII. törvényt (az ún. státusztörvényt), amely 2023. július 15. napján lépett hatályba, és amelynek a hatálya kiterjed minden, a köznevelés területén működő munkáltatóra, a köznevelési foglalkoztatotti jogviszonyban állókra, a köznevelés területén működő szakszervezetekre, valamint a munkáltatói érdekképviseleti szervezetekre.

A státusztörvény 158. §-ában megjelenő átmeneti rendelkezések alapján

- a pedagógus, dajka, könyvtáros, pedagógiai asszisztens, gyógypedagógiai asszisztens, gyermek- és ifjúságvédelmi támogató, gyógytornász, intézményi titkár óvodában, iskolában, kollégiumban vagy pedagógiai szakszolgálati intézményben, ápoló, rendszergazda, laboráns munkakörben foglalkoztatott közalkalmazotti jogviszonya vagy munkaviszonya köznevelési foglalkoztatotti jogviszonnyá,

- a gondozónő és takarító, szakorvos, úszómester, műszaki vezető, továbbá gazdasági, ügyviteli, műszaki, kisegítő munkakörben foglalkoztatott közalkalmazotti jogviszonya pedig munkaviszonnyá

alakul át 2024. január 1. napján.

A munkáltató 2023. szeptember 15. napjáig tájékoztatja a közalkalmazottat és a munkavállalót a státusztörvény egyes rendelkezései hatálybalépésének időpontjáról és a rendelkezések lényeges tartalmáról, a 2024. január 1. napján bekövetkező jogviszony átalakulásáról, és ennek keretében várható munkaköréről, várható munkaidejéről, várható besorolásáról, várható havi illetményéről, munkavégzésének várható helyéről, jogviszonya kezdetének várható napjáról, arról, hogy a jogviszony határozatlan vagy határozott időre szól, utóbbi esetben a jogviszony megszűnésének időpontjáról, vagy más megszüntető feltételről, a nyilatkozattételi határidőről és annak jogkövetkezményeiről, valamint más, a köznevelési jogviszonyt érintő, a felek által meghatározott körülményről.

Az érintett a munkáltató által közölt tájékoztatás alapján a jogviszonyváltás el nem fogadásáról 2023. szeptember 15. és 2023. szeptember 29. napja között nyilatkozhat. A nyilatkozatot írásba kell foglalni, a határidő elmulasztása jogvesztéssel jár.

Ha az érintett úgy dönt, hogy a jogviszonyváltást nem fogadja el, és erről írásban a törvényi határidőben értesíti a munkáltatót, akkor az aktuálisan fennálló jogviszonya (közalkalmazotti jogviszony/munkaviszony) 2023. november 30-án megszűnik. Ezt a megszűnést megelőzi egy felmentési idő, amely 2023. november 1-től 2023. november 30-ig tart. Ezalatt a felmentési idő alatt már nem kell dolgoznia, illetményt viszont még kap. A felmentési idő végén végkielégítés illeti meg.

A törvény felhatalmazása alapján a Kormány megalkotta a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII.30.) Korm. rendeletet, amely 2024. január 1. napján lép hatályba.

- A szerencsejáték-szervezéssel és az elektronikus ügyintézéssel összefüggő, valamint egyes törvényeknek a jogrendszer koherenciájának erősítése érdekében történő módosításáról szóló 2023. évi LX. törvény módosította a Magyarország helyi önkormányzatairól szóló 2011. évi CLXXXIX. törvényt is, amelynek értelmében a polgármester és alpolgármesterek esetében sem minősül összeférhetetlenségi oknak az önkéntes tartalékos szolgálati viszony létesítése és fenntartása.

- A Kormány a 1355/2023. (VIII. 3.) Korm. határozatában meghatározta a közszolgálati ellenőrzések 2023. évi vizsgálati tárgyköreit és a vizsgálat alá vont szerveket. A Kormány felhívta a Miniszterelnökséget vezető minisztert, hogy 2023. november 30-i határidővel – a fővárosi és vármegyei kormányhivatalok bevonásával – hajtson végre közszolgálati ellenőrzést a helyi önkormányzatok képviselő-testületeinek polgármesteri hivatalainál és közös önkormányzati hivatalainál az alábbi tárgykörökben, azzal, hogy az ellenőrzés a 2022. január 1. napjától 2023. július 31. napjáig tartó időszak munkáltatói intézkedéseire terjedjen ki:

a) a szabadság kiadásának és kivételének gyakorlata a polgármester, valamint a helyi önkormányzat képviselő-testületének polgármesteri hivatalainál és közös önkormányzati hivatalainál foglalkoztattak közszolgálati jogviszonyában,

b) a jogviszony megszűnése, megszüntetése kapcsán a szabadság megváltásával kapcsolatos munkáltatói intézkedések gyakorlata,

c) a főpolgármester, a polgármester, a vármegyei önkormányzat közgyűlésének elnöke, valamint a főpolgármester-helyettes, az alpolgármester, a vármegyei önkormányzat közgyűlésének alelnöke díjazása, illetve költségtérítése megállapításának gyakorlata,

d) az idegennyelv-tudási pótlék megállapításának gyakorlata a polgármester esetében.

A közszolgálati ellenőrzéssel kapcsolatos feladatokat a Humánpolitikai Iroda végzi.

* A Kormány 378/2023. (VIII. 10.) Korm. rendeletében módosította az országos településrendezési és építési követelményekről szóló 253/1997. (XII. 20.) Korm. rendeletet (OTÉK), amely napenergia-hasznosító létesítmények elhelyezése esetén ad meghatározott feltételek mellett felmentést a várakozó- (parkoló-) helyek fásítása alól.
* A Kormány 374/2023. (VIII. 7.) Korm. rendelete az Országos Beruházás Monitoring Rendszer eljárásrendjéről és működtetéséről szóló 575/2021. (X. 12.) Korm. rendelet módosításáról az Országos Beruházás Monitoring Rendszerben nyilvántartott beruházások körének bővítését célozza akként, hogy az Országos Beruházás Monitoring Rendszerben a tárgyi eszközökkel kapcsolatos beruházásokat is nyilván kell tartani. A rendelet hatálya kiterjed a 100 millió forintot elérő vagy meghaladó összértékű olyan egyéb tárgyi eszköz beszerzésre, valamint a 10 millió forintot elérő vagy meghaladó összértékű olyan építési beruházásra, amely – többek között - önkormányzat irányítása, felügyelete mentén valósul meg, és amely előkészítéséhez, megvalósításához felhasználni tervezett vagy felhasznált központi költségvetési vagy európai uniós forrás mértéke külön-külön vagy együttesen az építési beruházás, illetve egyéb tárgyi eszköz beszerzés becsült vagy végleges összértékének ötven százalékát meghaladja.
* A Kormány a tömeges bevándorlás okozta válsághelyzet Magyarország egész területére történő elrendeléséről, valamint a válsághelyzet elrendelésével, fennállásával és megszüntetésével összefüggő szabályokról szóló 41/2016. (III. 9.) Korm. rendelet módosításáról szóló 425/2023. (IX. 5.) Korm. rendelettel a válsághelyzetet 2024. március 7-ig meghosszabbította.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023.06.01. - 2023.08.31. közötti időszakban 205 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. június 15. napján tartott rendes Közgyűlésen megalkotott rendelet 2023. június 20. napján került kihirdetésre:

* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 14/2023. (VI.20.) önkormányzati rendelet

A fenti rendelet a jogszabályi előírásoknak megfelelően megküldésre került a Vas Vármegyei Kormányhivatalnak, illetve feltöltésre került a www.szombathely.hu honlapra és a Nemzeti Jogszabálytárba. Továbbá a lakosság értesítése a rendelet kihirdetéséről a Városi TV útján megtörtént.

A 2023. június 15-i rendes és a 2023. augusztus 31-i rendkívüli Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a közgyűléseken elfogadott határozatok és a nyilvános ülések jegyzőkönyvei kihirdetésre és a honlapra feltöltésre kerültek.

A polgármester és a jegyző által átruházott hatáskörben hozott nem hatósági döntések száma:

* + polgármester 279 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2023. június 1. – 2023. augusztus 31. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2023.06.01. - 2023.08.31.** | |
| **Főszám** | **Alszám** |
| **A) PÉNZÜGYEK** | **15916** | **4597** |
| A.1. Adóigazgatási ügyek | 15916 | 4597 |
| **B) EGÉSZSÉGÜGYI IGAZGATÁS** | **4** | **39** |
| **C) SZOCIÁLIS IGAZGATÁS** | **732** | **5032** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **267** | **1767** |
| E.1. Környezet- és természetvédelem | 41 | 285 |
| E.2. Építésügyek, településrendezés, területrendezés | 53 | 503 |
| E.3 Építésügy |  |  |
| E.4 Kommunális ügyek | 173 | 979 |
| **F) KÖZLEKEDÉS ÉS HÍRKÖZLÉSI IGAZGATÁS** | **318** | **1632** |
| **G) VÍZÜGYI IGAZGATÁS** | **10** | **76** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **1237** | **5322** |
| H.1. Anyakönyvi és állampolgársági ügyek | 5596 | 1211 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 82 |
| H.3. A Választásokkal kapcsolatos ügyek | 2 | 2 |
| H.4. Rendőrségi ügyek |  |  |
| H.7. Igazságügyi igazgatás | 15 | 133 |
| H.8. Egyéb igazgatási ügyek | 624 | 3891 |
| **I) LAKÁSÜGYEK** | **200** | **1632** |
| **J) GYERMEKVÉDELMI ÉS GYÁMÜGYI IGAZGATÁS** | **90** | **1210** |
| **K) IPARI IGAZGATÁS** | **14** | **49** |
| **L) KERESKEDELMI IGAZGATÁS, TURISZTIKA** | **129** | **547** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **90** | **562** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **10** | **153** |
| **R) SPORTÜGYEK** | **4** | **16** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **315** | **6919** |
| U.1. Képviselő-testület iratai | 1 | 199 |
| U.2. Kisebbségi önkormányzat iratai |  |  |
| U.3. Szervezet, működés | 170 | 2134 |
| U.4. Iratkezelés, ügyvitel | 13 | 90 |
| U.5. Személyzeti, bér- és munkaügyek | 11 | 1805 |
| U.6. Pénz- és vagyonkezelés | 113 | 2630 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **3** | **12** |
| X.1. Honvédelmi igazgatás | 1 | 2 |
| X.2. Polgári védelmi, katasztrófavédelmi igazgatás | 2 | 10 |
| **IKTATOTT ÜGYIRATOK SZÁMA ÖSSZESEN:** | **19339** | **29565** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá 2023.07.01. -2023.08.31. közötti időszakban a Gazdaságfejlesztési Minisztérium koordinálása mellett, a Vas Megyei Kormányhivatal Szombathelyi Járási Hivatal közreműködésével végezte - a „Nyári diákmunka 2023.” elnevezésű munkaerőpiaci program keretében - a 16-25 év közötti nappali tagozatos tanulói vagy hallgatói jogviszonnyal rendelkező és azt igazolni tudó diákok foglalkoztatásához kapcsolódó feladatokat.

Az iroda végzi a közszolgálati ellenőrzéssel kapcsolatos feladatokat.

A **Vagyongazdálkodási és Városfejlesztési Iroda** vezetője az alábbi tájékoztatást adta az iroda munkájáról:

Az iroda az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 1331 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A 2023. évi vagyongazdálkodási koncepciót a Közgyűlés a márciusi ülésén a 106/2023. (III.30.) Kgy. számú határozattal jóváhagyta. Március 31. napján kifüggesztésre kerültek a vagyonkoncepcióban szereplő üzlethelyiségekre, irodahelyiségekre és egyéb helyiségekre vonatkozó pályázati felhívások, valamint a SZOVA Nonprofit Zrt. tulajdonában álló ingatlanokra vonatkozó felhívások. Az eredményes pályázati eljárások során az Önkormányzat 486.536.919,- Ft bevételt realizált, négy nagyobb értékű üzlethelyiség esetében a liciteljárás során a kikiáltási ár közel megduplázódott.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca, a Nádasdy F. utca, a Paragvári utca és a Dozmat utca felújítása befejeződött.
* **Gyöngyös-patak hídrekonstrukció:** A kivitelezés folyamatban van.
* **Vásárcsarnok környékének rekonstrukciója, kapcsolódó parkolók kialakítása:** A felújítás befejeződött.
* **Víztorony és környezetének fejlesztése, II. ütem:** A felújítás befejeződött.

A támogatás pénzügyi felhasználási határideje 2023.12.31. napja.

A **Gothard-kastély állagmegóvása** című Modern Városok Program projektben a Közgyűlés határozatának megfelelően megtörtént a projekt záró beszámolójának benyújtása és a fel nem használt támogatás visszafizetése. Egyidejűleg kérelmeztük a fel nem használt támogatás felhasználásának engedélyezését a Sárdi-ér úti multifunkciós telephely fejlesztésére.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló 3. hiánypótlásának benyújtása megtörtént. A fel nem használt támogatás más célú felhasználására irányuló kérelem benyújtása megtörtént a Miniszterelnökség felé.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a Közreműködő Szervezet felé benyújtott 2. számú szakmai beszámoló (kivitelezés 50%-os elérése) jóváhagyásra került.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a fizikai befejezés megvalósult, a pénzügyi elszámolás folyamatban van.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A Záró Szakmai Beszámoló hiánypótlása KSZ részére beküldésre került, a beszámoló jóváhagyás alatt van.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetén a kivitelezést a vállalkozó 2023. 09. 05-én készre jelentette. 2023. 09. 19-én megkezdődött a műszaki átadás-átvételi eljárás. Záró szakmai beszámoló és záró kifizetési kérelem összeállítása a projektben hátralévő feladat, ennek határideje 2023. 11. 30.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetén a záró szakmai beszámoló és záró kifizetési kérelem beküldésre került a Kincstár részére.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a záró szakmai beszámoló és záró kifizetési kérelem elfogadásra került a Kincstár részéről 2023.08.25-én.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a Kincstár záró helyszíni ellenőrzést tartott 2023.08.24-én, a megállapított hiányosságok pótlására 30 napos határidő áll rendelkezésre. Ezzel egyidejűleg beküldésre került a záró szakmai beszámoló és záró kifizetési kérelem hiánypótlása is.

A Horizont2020-as **JUSTNature** projekt megvalósítása során a tervezés folyamatban, a kiviteli tervek tartalmának pontosítása folyik. Előkészítés alatt van a 3. Helyi Stakeholder Találkozó szervezése, illetve a 4. projektszintű találkozón való részvétel szervezése és az ottani beszámolók elkészítése. Az időjárásmérő, levegőminőség- és talajnedvesség-mérő szenzorok beszerzése folyamatban van.

A **European City Facility** projektben a beruházási koncepció benyújtása a mellékletekkel (táblázatok, számítások, energetikai auditok stb.) határidőre megtörtént, egy hiánypótlást követően a beszámolót elfogadták, az utófinanszírozás 100%-ban megérkezett, a projektet lezártuk.

Az Interreg Europe **OD4GROWTH** projekt első szemesztere lezárult augusztus 31-én. A projekthez kapcsolódó riport beadása folyamatban van. A projekt keretein belül a tevékenységekhez kapcsolódóan szakértői és stakeholder interjúk lezajlottak, 3 db kérdőív elkészült és kiküldésre került. A hazai társfinanszírozási szerződés megkötése lezárult. Első személyes nemzetközi projekt meeting szeptember 4-6-ig került megrendezésre a lengyel partner által Varsóban.

Az EIT Urban Mobility **TICER** projekthez kapcsolódó Pénzügyi támogatási szerződés aláírásra került. A projekt programjának promóciós időszaka lezárult, jelenleg a város-specifikus workshop előkészületei zajlanak.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kivitelezésre vonatkozó közbeszerzési eljárás folyamatban van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt keretében a Szőlős utca burkolatfelújítás munkaterület átadás 2023.08.25. napján, a Károly Róbert utca burkolatfelújítás munkaterület átadás 2023. 09. 01. napján megtörtént. A Kodály Zoltán utca burkolatfelújításának közbeszerzési eljárása lezárult, a nyertes ajánlattevővel a szerződés megkötésre került.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projekt záró helyszíni ellenőrzése 2023. 08. 03-án megtörtént, az intézkedési tervben rögzített megállapítások teljesítése zajlik. Projekt záró folyamatok zajlanak, amely hamarosan fenntartási időszakba lép.

A **TOP-6.4.1-15-SH1-2016-00001** számú, **„Szombathely Megyei Jogú Város kerékpárosbarát fejlesztése”** című projekt 8. számú záró szakmai beszámoló Közreműködő Szervezet részéről jóváhagyásra vár.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023.05.11. napján elfogadásra került, projekt megvalósításnak végső határideje: 2024.06.30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni. A projekt műszaki átadás-átvételi eljárása 2023. 08. 16. napján lezárult.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlás alatt van, ami az FVS módosításával, kiegészítésével is jár.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekttel kapcsolatban aláírásra került a Támogatási Szerződés 9. számú módosítása. A projekt fizikai befejezésének tervezett napja 2023.08.31. napjára tolódott, a záró kifizetési igénylés benyújtásának határideje: 2023. 11. 29. napjára. A pénzügyi elszámolások folyamatban vannak.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban az építési, kivitelezési munkák elindultak. 2023. augusztus 30. napjával a kivitelezés 50 %-ot elérte.

A GF/SZKF/580/10/2017. számú MVP **„Multifunkcionális közszolgáltatási telephely fejlesztése Szombathely – Sárdi ér út”** projekttel kapcsolatban felkereste az Önkormányzat a Miniszterelnökséget határidő hosszabbítás és többlettámogatási kérelemmel, egyelőre a válaszukat várjuk.

A **Take-IT-home** pályázatot az Interreg CENTRAL EUROPE program új felhívására nyújtotta be az Önkormányzat 2023. május 17-én, csaknem azonos tartalommal.

A tavaly benyújtott **NetZeroCities** pályázat csökkentett tartalommal került benyújtásra Scalable Cities Action Grant felhívásra 2023. május 31-én. A szakmai értékelésen a projekt támogatásra érdemesnek minősült, a hivatalos értesítést és a Támogatási szerződést várja az Önkormányzat a projektmegvalósítás elkezdéséhez.

2023. május 31-én került benyújtásra csatlakozási kérelmünk az UNESCO Globális Tanuló Városok Hálózatához.

Lecco városával együtt pályázatot nyújtott be az Önkormányzat **C-ENERGY** címmel 2023. szeptember 20-án a CERV testvérvárosi együttműködés felhívásra. A projektben online, illetve személyes találkozókat tervezünk, amelyek során energiahatékonysági képzésen vesznek részt a Hivatal és önkormányzati cégek dolgozói, és középiskolások versenyeznek a projekt során meghatározandó témában a fenntarthatóság és klímavédelem területén, angol nyelven.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2023. június 15-től** **– 2023. szeptember 13-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 30 |
| Adósságkezelés | 0 |
| Átmeneti támogatás | 346 |
| Krízis támogatás | 397 |
| Rendszeres gyógyszertámogatás | 47 |
| Temetési segély | 4 |
| Fűtési támogatás | 77 |
| Rendszeres gyermekvédelmi támogatás | 326 |
| Hátrányos helyzet megállapítása | 236 |
| Önkormányzati lakásban lakók lakbértámogatása | 70 |
| Nem önkormányzati lakásban lakók bérleti díj támogatása | 31 |
| Villamosenergia támogatás | 7 |
| Piaci vásárlási utalvány | 1058 |
| **Összesen** | **2629** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szent Márton Esélyegyenlőségi Támogatási Program keretében a Szociális és Lakás Bizottság döntése alapján a 2023/2024-es tanév vonatkozásában 8 tanuló esetében a támogatás továbbfolyósítására és 1 tanuló esetében pedig az 500.000,- Ft összegű támogatás megállapítására került sor.

A gyermekek védelméről és gyámügyi igazgatásról szóló 1997. évi XXXI. törvény 21/C.§-a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 20/A. §-a alapján az a gyermek, fiatal felnőtt, akinek rendszeres gyermekvédelmi jogosultsága a tárgyév augusztus 1. napján fennáll, egyszeri pénzbeli támogatásra jogosult. A pénzbeli támogatás a rendszeres gyermekvédelmi kedvezményre jogosult és egyben hátrányos, halmozottan hátrányos helyzetű gyermekek emelt összegű 6.500,- Ft-os támogatásra, az e feltételnek nem megfelelő, de rendszeres gyermekvédelmi kedvezményre jogosult gyermekek alapösszegű 6.000,- Ft-os támogatásra jogosultak. Szombathelyen 2023. augusztus 1-jén 424 fő rendszeres gyermekvédelmi kedvezményre jogosult gyermek volt, ebből 293 fő volt a hátrányos helyzetű. A nyári szünetben 80 fő gyermek vette igénybe az ingyenes szünidei gyermekétkeztetést.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2023. július 1. napjától az alábbiak szerint módosul:

Ismételten bevezetésre került a **piaci vásárlási utalvány**:

A támogatás összege és formája:Családonként évi legfeljebb 30.000 Ft összegű természetbeni támogatás. Az utalvány a legalapvetőbb szükségleteket figyelembe véve élelmiszer (kivéve szeszes ital) és ruházati cikk vásárlásra fordítható.

Piaci vásárlási utalványra jogosult az a személy,

a) aki egyedül élő, és havi jövedelme az öregségi nyugdíj mindenkori legkisebb összegének 450 százalékát (jelenleg 128.250,- Ft), vagy

b) akinek a családjában az egy főre jutó havi jövedelem az öregségi nyugdíj mindenkori legkisebb összegének 400 százalékát (jelenleg 114.000,- Ft) nem haladja meg, feltéve, hogy saját maga és családja vagyonnal nem rendelkezik.

Piaci vásárlási utalványra egy családban csak egy személy jogosult.

Az utalványok átadása és felhasználása:

* A sorszámozott utalványok támogatásban részesülők számára történő átadása a Polgármesteri Hivatalban történik. Az utalványok 500 Ft, illetve 1.000 Ft-os címletűek.
* Beváltás helye: a Szombathely Városi Vásárcsarnok területén árusító őstermelőnél, egyéni vállalkozónál, ahol a forgalom döntő hányadát kitevő termékek az élelmiszer (ide nem értve a szeszes italokat) vagy ruházati cikk kategóriába sorolhatók.

Az utalványra való jogosultság 2023. december 31. napjáig állapítható meg. Az utalványok 2024. január 31. napjáig használhatóak fel.

A Szociális és Lakás Bizottság, a 2023. júliusi és augusztusi rendkívüli ülésein mindösszesen 2 család részére a lakáshasználatuk meghosszabbításáról döntött, továbbá 10 család részére pedig rendkívüli szociális krízishelyzetéretekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2023. június hónapban 1 ingatlan került a KBR rendszerében bérbeadásra.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. június 15-től – 2023. szeptember 15.  közötti időszakra vonatkozóan:

A sport területén végzett feladatok:

* 2023. júniusi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* szeptember havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások részére városi atlétika bajnokság

A Városstratégiai, Idegenforgalmi és Sport Bizottság június havi rendkívüli ülésén döntött a szombathelyi székhelyű sportszervezetek egyedi kérelmeinek támogatásáról. Az iroda a bizottság határozata értelmében előkészítette az érintett sportszervezetekkel megkötött támogatási szerződések aláíratását és kifizetését.

Az iroda elvégeztette a Szombathelyi Neumann János Általános Iskola területén (9700 Szombathely, Losonc utca 1.)  kialakított 3 darab műfüves labdarúgó pálya 2023. évi karbantartását. A kivitelezés 2023. augusztus 10. napján megtörtént.

Az iroda elkészítette a 2023. évi sport kitüntetések adományozásához szükséges felhívást, valamint a „Szombathely Sportjáért Életmű-díjra” és a „Tóth Géza-díjra” érkezett felterjesztéseket feldolgozta.

Segítette, koordinálta a szombathelyi székhelyű sportszervezetek aktuális ügyeit, valamint az iroda tájékoztatta az aktuális további pályázatokról a sportszervezetek vezetőit.

Folytatta a 2023. évre tervezett szabadidősport rendezvények, versenyek lebonyolítását, amelyeket a Városstratégiai, Idegenforgalmi és Sport Bizottság március havi Bizottsági ülésen elfogadott. A  szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.

Az iroda megszervezte a Termál Kupát, és a népszerű „Koko” strandröplabda versenyeket is.

Az iroda koordinálásával a XV. Nyári szabadidős sportprogramok keretén belül került megrendezésre többek között: vízi karnevál, SUP verseny, exatlon és erős ember verseny a Szombathelyi Tófürdőn.

Az iroda szervezésében folytatódott a 2023. évi Férfi Tenisz Csapatbajnokság lebonyolítása.

Folytatta a 2023. évre tervezett Diáksport versenyek, rendezvények lebonyolítását, amelyeket a Városstratégiai, Idegenforgalmi és Sport Bizottság március havi Bizottsági ülésen elfogadott. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.

Az iroda koordinálásával került lebonyolításra a Diák Szabadidős Rendezvények a szombathelyi Tófürdőn

Az iroda folyamatos egyeztetéseket folytat a Szombathelyi Szabadidősport Szövetség elnökségével, az általuk végzett feladatok ellenőrzése és koordinálása érdekében.

Az iroda szervezésében került lebonyolításra a Kábítószerügyi Egyeztető Fórum.

Az iroda napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.

A szombathelyi delegáció az iroda szervezésében és koordinálásával sikeresen vett részt 2023. évi Nemzetközi Diákjátékokon.

Az iroda megkezdte a 2023. szeptember 21-én tartandó III. Városi-Diák és Szabadidősport Nap előkészítését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. június - 2023. szeptember hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* költségvetésben külön soron szereplő támogatások ügyintézése;
* kapcsolattartás civil szervezetekkel;
* Szent Márton Kártya ügyintézés;
* Babaköszöntő csomagok előkészítése;
* házasulandóknak „Első gratuláció” előkészítése;
* óvodát kezdő kiscsoportos gyermekeknek Ludovicus nyomattal ellátott „oviszsák” (kulaccsal és törölközővel) beszerzése, átadása;
* polgármesteri keret terhére támogatási szerződések elkészítése;
* „Aktív időskor Szombathelyen” programjainak lebonyolítása, szervezése, további programok előkészítése;
* Érezd Szombathelyt programsorozat városházi rendezvényeinek lebonyolítása;
* a Szombathelyi Identitásprogram kiterjesztésének előkészítése;
* Bloomsday városi nagyrendezvény lebonyolítása;
* teraszkoncertek előkészítése és lebonyolítása;
* az Utcaművészeti Fesztivál programjainak előkészítése és lebonyolítása;
* tárgyalás és kapcsolatépítés a Leopold Bloom Művészeti Alapítvánnyal , egy új kortárs gyűjtemény Szombathelyre érkezéséről;
* a Szombathelyi Advent programsorozat előkészítése, egyeztetések;
* a 2023. évi Születések Fája elültetésének előkészítése.

Egészségügy területén végzett feladatok:

* 2023. júniusi Egészségügyi Szakmai Bizottsági ülés jegyzőkönyvének elkészítése;
* júniusi bizottsági, közgyűlési határozatok végrehajtása;
* szeptember havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* a Semmelweis napi díjátadó előkészítése, lebonyolítása;
* Védőnői ellátás átszervezésével kapcsolatos feladatok;
* A Háziorvosi Életpálya Modell kapcsán esedékes összeg számfejtésének, kiutalásának intézése.

Kultúra területén végzett feladatok:

* 2023. júniusi bizottsági és közgyűlési határozatok végrehajtása;
* rendelkező levelek, támogatási szerződés készítése;
* szeptemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* júniusi bizottsági, közgyűlési határozatok végrehajtása;
* szeptemberi bizottsági, közgyűlési előterjesztések elkészítése;
* önkormányzati napközis tábor előkészítésével, lebonyolításával kapcsolatos feladatok;
* a fonyódi önkormányzati tábor megszervezésével, lebonyolításával kapcsolatos feladatok;
* nyugdíjba vonuló óvodavezető részére Pedagógus Szolgálati Emlékérem igénylése;
* óvodai feladatellátási megállapodások megkötése, a szerződés elkészítése, aláíratása, megküldése;
* óvodavezetők részére értekezlet megszervezése a pedagógusok új életpályájáról szóló 2023. évi LII. törvényről;
* az óvodavezetők 2024. január 1-től változó státuszáról az értesítő levelek elkészítése, megküldése;
* országos tanévnyitó konferencián való részvétel;
* óvodai BTM-es gyerekek összeírása és összesítése;
* az óvodai egyszemélyes SNI és BTMN-es gyermekek felmérése, az óvodai pszichológusok, gyógypedagógusok véleményének kikérése;
* városi tanévnyitó megszervezése, lebonyolítása;
* óvodai szakmai nap és rajzpályázat előkészítése;
* az óvodák 2023/24-as nevelési év munkatervének és az előző nevelési év beszámolóinak ellenőrzése, áttekintése.

A **Közgazdasági és Adó Osztály** vezetője az alábbi tájékoztatást adta az osztály munkájáról **2023. június 15-től – 2023. szeptemberig** abeszámolási időszakra vonatkozóan:

Az osztály

* ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról,
* biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását,
* figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda tevékenységéről** az alábbi tájékoztatást adom**:**

Az egyéni és társas vállalkozások helyi iparűzési adóbevallási kötelezettségüket elektronikusan cégkapuról, illetve ügyfélkapuról teljesíthették 2023. május 31. napjáig.

A 2022. évi adóbevallási nyomtatvány már új típusú, ún. kötegelt űrlap volt. A bevallás kitöltése a korábban megszokotthoz képest sokkal nagyobb körültekintést igényelt a könyvelők részéről. Az eligazodásban tájékoztatókkal, telefonos segítségnyújtással támogatta az iroda a kitöltőket. 2023. adóévtől hatályba lépett az új típusú egyszerűsített helyi iparűzési adómegállapítás. Ennek alkalmazásáról, választásáról az adózóknak már a 2022. évi adóbevallás során kellett nyilatkozniuk. A döntést a bevallási határidőig, 2023. május 31-ig lehetett meghozni. A döntésben is próbált az iroda az adózók segítségére lenni, hogy a tevékenységre, bevételi viszonyokra vonatkozóan melyik megoldás választása a megfelelő a számukra. Az ASP.ADÓ szakrendszerben tapasztalt feldolgozási nehézségek ellenére az adókivetési ügyintézők a 2023. I. féléves zárásig rögzítették a bevallásokat.

A Magyar Államkincstár által előírt határidőre önkormányzati adóhatóságunk végrehajtotta az ASP.ADÓ szakrendszerben a 2023. I. félévi zárás feladatait. Az elkészült zárási összesítőket, kimutatásokat, ellenőrző listákat a Kincstár Vas Vármegyei Igazgatósága részére elektronikus rendszeren keresztül továbbította az iroda.

Az iparűzési adóerő-képességet meghatározó adóalapról és az iparűzési adóerő-képességről szóló  
adatszolgáltatást az előírt határidőre teljesítette adóhatóság.

A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján adóhatóságunk az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról.

Az adóhatóság a 2023. szeptember 15-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu, illetve ügyfélkapu) az adószámla kivonatokat. Magánszemélyek részére a befizetéshez szükséges készpénzátutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént.

A helyi adókról szóló 1990. évi C. törvény 2023. szeptember 1. napjától hatályos módosítása értelmében a települési önkormányzat az illetékességi területén rendelettel olyan települési adót, települési adókat vezethet be, amelyet vagy amelyeket más törvény nem tilt. A települési önkormányzat települési adót – a termőföld, a termőföld tulajdonjoga, a termőföldre ingatlan-nyilvántartásba bejegyzett vagyoni értékű jog kivételével – bármely adótárgyra megállapíthat, feltéve, hogy arra nem terjed ki törvényben szabályozott közteher hatálya.

A települési adónak nem lehet alanya állam, önkormányzat, szervezet, továbbá – e minőségére tekintettel – vállalkozó. A módosítás szerint termőföldre nem terjedhet ki a továbbiakban a települési adó.

Az adózás rendjéről szóló 2017. évi CL. törvény (továbbiakban: Art.) jelenleg hatályos szabályozása értelmében az automatikus részletfizetési kedvezménnyel eddig csak a természetes személyek élhettek. A vállalkozások számára jelent egyszerűsítést, illetve anyagi könnyebbséget, hogy a 2023. október 12. napjától hatályos módosítások kiterjesztik az automatikus részletfizetési kedvezmény lehetőségét a jogi személyekre is. A nem természetes személy adózó kérelmére az adóhatóság az általa nyilvántartott, legfeljebb 1 millió forint összegű adótartozásra évente 1 alkalommal legfeljebb 6 havi pótlékmentes részletfizetést engedélyez. Erre a kedvezményre is igaz, hogy ha az adózó az esedékes részlet befizetését nem teljesíti, a kedvezményre való jogosultságát elveszti, és a tartozás egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel. A szabályozás logikájából következik, hogy ezek ellen a döntések ellen nincs helye fellebbezésnek.

Az Art. további 2023. július 15. napjától hatályos módosítása alapján soron kívüli adóbevallást már csak abban az esetben kell benyújtani, ha az Szja tv. szerint egyéni vállalkozónak minősülő természetes személy e tevékenységét megszünteti, a tevékenység folytatására való jogosultsága megszűnik, illetve ha az Szja tv. szerinti egyéni vállalkozónak minősülő természetes személy, az ügyvéd, a szabadalmi ügyvivő, a közjegyző tevékenységének szüneteltetése során a tevékenység folytatására való jogosultsága.

Az adóhatóság által foganatosítandó végrehajtási eljárásokról szóló 2017. évi CLIII. törvény 2023. augusztus 14. naptól hatályos módosítása alapján a végrehajtási költségminimum alapösszege 5 ezer forintról 10 ezer forintra emelkedett. Az 5 ezer forintos összeg nem állt arányban a végrehajtási eljárás megindításának, illetve az ingó- és ingatlan-végrehajtás foganatosításának összegével. Fontos változás még, hogy a költségátalány összegéről az adóhatóság által foganatosítandó végrehajtási eljárás során felmerült végrehajtási költségek és a végrehajtási költségátalány megállapításának és megfizetésének részletes szabályairól szóló 8/2018. (III. 19.) NGM rendelet rendelkezett. Annak érdekében azonban, hogy egységes legyen a szabályozás, a jogalkotó a költségfajták összegére vonatkozó rendelkezéseket egy jogszabályban helyezte el, így a költségátalányra vonatkozó szabályok törvényi szintre emelkedtek.

A hátralékkal rendelkező adózókat folyamatosan felszólítja az iroda tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. Az iroda részt vett a Területi Építészeti-Műszaki Tervtanács ülésein, valamint az északi iparterület értékesítése érdekében tartott megbeszéléseken, sajtóválaszok összeállításában. Az új településrendezési eszköz elkészült tervezetét véleményezésre bocsátotta az iroda, majd a Kormányhivatallal történt konzultációkat követően kiegészítette, átdolgozta. A véleményezési szakasz megismétlésre kerül.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2023. július 1. napján lépett hatályba az anyakönyvi eljárásról szóló 2010. évi I. törvény módosítása, továbbá 2023. július 12. napjától módosult az anyakönyvezési feladatok ellátásának részletes szabályairól szóló 429/2017. (XII.20.) Korm. rendelet. Az ezekben foglalt kisebb változások érintették az anyakönyvvezetők munkáját: többek között az anyakönyvbe történő bejegyzések egyes részletszabályait, az elektronikus anyakönyv házassággal kapcsolatosan nyilvántartott adatainak körét, valamint az elektronikusan igényelt anyakönyvi kivonatok kérelmezését.

A magyar állampolgárságról szóló 1993. évi LV. törvény szintén 2023. július 1. napján hatályba lépett módosításai érintették az állampolgársági eskü vagy fogadalom letételénél történő közreműködést.

2023. július 1. napjától módosult a mező- és erdőgazdasági földek forgalmáról szóló 2013. évi CXXII. törvény, valamint a Földforgalmi törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény. A jegyző eljárását érintő módosítás értelmében az elővásárlási jog jogosultja részére az adásvételi szerződésre elfogadó, vagy az elővásárlási jogáról lemondó jognyilatkozat megtételére nyitva álló jogvesztő határidő 60 napról 30 napra csökkent.

Az **Általános Hatósági Iroda** 2023. június – augusztus havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. június 1. – augusztus 31. között az alábbi új anyakönyvi események történtek:

* születés anyakönyvezése: 485,
* házasságkötés: 115,
* haláleset anyakönyvezése: 483.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. június 1. – augusztus 31. között a bejegyzett események száma az alábbiak szerint alakult:

* születési események és ehhez kapcsolódó változások: 1254,
* házassági bejegyzések és ehhez kapcsolódó változások: 300,
* halotti bejegyzések: 34.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. június – augusztus hónapban 85 ügyben kellett elvégezni ezeket a feladatokat.

2023. június 20-án 8 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2023. június hónapban közreműködtek 1 állampolgársági eskütételen is. Továbbá részt vettek Nagy Imre és mártírtársai halálának 65. és újratemetésének 34. évfordulója alkalmából, a Szombathelyi Nemzetőrök Emléktáblájánál (56-osok tere) 2023. június 16. napján tartott megemlékezés szervezésében, valamint közreműködtek a magyar egészségügy napja alkalmából 2023. június 28. napján tartott Semmelweis díjátadó ünnepségen.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. június 1. – augusztus 31. között 355 ügyben indult meg a hagyatéki leltározás, összesen 2902 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. június – augusztus hónapban összesen 208 kérelem érkezett:

* 131 kereskedelmi tevékenységgel kapcsolatos kérelem;
* 53 kereskedelmi és kulturális célú közterület-használati kérelem;
* 12 teleppel kapcsolatos kérelem;
* 7 szálláshely szolgáltatási tevékenységgel kapcsolatos kérelem;
* 4 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Az ellenőrzések keretében 2023. június – augusztus hónapban 5 helyszíni szemlére került sor. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. június – augusztus hónapban 24 új bejelentés érkezett a jegyzőhöz állatvédelmi ügyben. Ebben az időszakban 30 helyszíni szemlére került sor, és 10 állatvédelmi hatósági ügyben született határozat, amelyekben figyelmeztetés szankció, valamint meghatározott munkára kötelezés került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2023. június 1. – augusztus 31. közötti időszakban 34 növényvédelmi tárgyú bejelentés érkezett. Ebben a hatáskörben az iroda 60 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 31 esetben eljárásokat kezdeményeztünk a Vas Vármegyei Kormányhivatal Agrárügyi Főosztály Növény- és Talajvédelmi Osztályánál.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. június – augusztus hónapban 16 új eljárás indult, a folyamatban lévő ügyek közül 16 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. június – augusztus hónapban a Közterület-felügyelet bejelentése alapján 34 esetben indult eljárás. A folyamatban levő ügyek közül 2023. június – augusztus hónapban 33 közigazgatási eljárás zárult le, ebből 3 személy esetében nem volt megállapítható jogsértés elkövetése, 30 esetben került sor közigazgatási szankciók alkalmazására (1 közigazgatási bírság és 29 figyelmeztetés).

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. június – augusztus hónapban összesen 386 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2023. június – augusztus hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2023. június | 154 | 162 |
| 2023. július | 130 | 57 |
| 2023. augusztus | 139 | 69 |

Fentieken túl az ügyfélszolgálati ügyintéző 2023. június – augusztus hónapban tájékoztatást adott a LED-csere program kapcsán érdeklődőknek, összesen 104 ügyfél számára nyújtott segítséget. Szent Márton-kártya kiadására pedig 2023. június – augusztus hónapban 383 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az augusztus 20-án megrendezésre került városi megemlékezéssel kapcsolatos feladatokat, egyeztetett a honvédséggel, a Szombathelyi 11-es Huszár Hagyományőrző Egyesülettel, a koszorúzási feladatokon túl az országzászló ünnepélyes behozatalával kapcsolatosan, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2023. június 1. – augusztus 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 575 db lakossági bejelentés érkezett. A lakossági bejelentések a Közterület-felügyelet felé 503 esetben telefonon, 57 esetben elektronikus úton, 15 esetben személyesen történtek.

A Szombathelyi Rendőrkapitányság hivatalos megkeresésére 24 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 20 esetben alkalmazott hangszórón keresztül figyelmeztetést, valamint 22 esetben alkalmazott feljelentést. 286 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 25 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 55 esetben, a Vas Vármegyei Katasztrófavédelmi Igazgatóság Szombathelyi Kirendeltsége és a Vasivíz Zrt. 1-1 esetben, továbbá a SZOMPARK Kft. 2 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 622 esetben alkalmazott szabálysértések észlelése esetén figyelmeztetést. 2 esetben helyszíni bírságot, 5 esetben a gépjármű üzembentartójának távollétében helyszíni bírságot szabtak ki, illetve 44 esetben alkalmaztak feljelentést és 3260 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 51 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. június – augusztus hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 919 | 2 (20.000,- Ft) | 5 (155.000,- Ft) | 2 | 1 |
| **Közrend elleni szabálysértések** | 81 | 0 | 0 | 13 | 0 |

A járőrszolgálat által mobiltelefonos applikáción keresztül összesen 65 jelzés került beküldésre, amelyek további intézkedéseket igényeltek. A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk.

Tekintettel arra, hogy a nyári időszakban megszaporodott a randalírozó, valamint italozó személyek megjelenése a közterületi játszótereken, ezért fokozott ellenőrzés és közterületi jelenlét került elrendelésre feladatvégrehajtásoktól függően. Továbbá a Váci Mihály utcában található szolgáltatóház, valamint annak környéke is kiemelt területként került kezelésre.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 5 esetben kezdeményeztünk közigazgatási hatósági eljárást a Vas Vármegyei Kormányhivatal felé.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. június – augusztus havi tevékenységéről az alábbiakban számolok be:

|  |  |
| --- | --- |
| **2023. június 1. – augusztus 31.** | **db** |
| 2023. június 1. napján a telepen lévő ebek száma | 14 |
| Közterületen befogott eb | 8 |
| Állatvédő szervezettől átvett eb | 1 |
| Hatósági megfigyelés alatt lévő eb | 3 |
| A telepről a gazdának átadott eb | 6 |
| Örökbeadott eb | 3 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 17 |
| Kutyatetem | 14 |
| Egyéb állattetem (galamb, sün, macska, patkány stb.) | 29 |
| 2023. augusztus 31. napján a telepen lévő ebek száma | 17 |

1. Egyéb feladatok

*Forgalomra alkalmatlan gépjárművek:* A fenti időszakban összesen 78 esetben történt észlelés. A közterületi járőrszolgálat 14 esetben észlelt olyan gépjárművet, amely hatósági jelzéssel nem rendelkezett. A felügyelők „ideiglenes” rendszámmal és külföldi hatósági jelzéssel ellátott, ezáltal forgalomra alkalmatlannak minősülő gépjárművet 2 esetben észleltek a közterületen. 12 db gépjármű került elszállításra, amelyből 1 esetben történt meg a kiváltás a tulajdonos által.

A Felügyelet a tulajdonjogban történt változás bejegyzésének elmulasztása miatt 1 esetben kezdeményezte gépjármű forgalomból történő ideiglenes kivonását. A város területéről a korábbi években elszállított gépjárművek forgalomból történő végleges kivonásához összesen 14 esetben került igénylésre hatósági bizonyítvány a Vas Vármegyei Kormányhivatal Szombathelyi Járási Hivataltól. Ezen felül az üzembentartó utolsó ismert lakóhelye szerint illetékes vármegyei kormányhivatalnál 37 db folyamatban lévő kérelmezési eljárásunk során gépjármű forgalomból történő végleges kivonása 36 esetben megtörtént. 2023. június–augusztus hónapban a hatályos jogszabályok alapján 17 esetben került átadásra gépjármű bontó-hulladékkezelő részére megsemmisítés végett.

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 22 esetben kezdeményeztünk közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. június–augusztus hónapban megindított új közigazgatási hatósági eljárások | 24 db |
| 2023. június–augusztus hónapban meghozott határozatok száma | 35 db |
| * ebből közigazgatási szankciók száma | 23 db |
| * figyelmeztetések száma | 23 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 12 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 10 esetben közterület-használati hatósági engedély hiánya miatt, valamint 11 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába június–augusztus hónapban 7 esetben kezdeményezett az alábbi bűncselekmény elkövetésének alapos gyanúja miatt: „kábítószer birtoklása”, „rongálás”, „garázdaság”, „hivatalos személy elleni erőszak”, „rablás”.

*Biztosítási feladatok:* A város területén folytatódott a városi nagytakarítási program, amely keretében parkolók, nagyobb területek zárása, annak ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, útburkolat festési, valamint parkfenntartási munkálatok kerültek elvégzésre. A külön feladatok az alábbi napokon kerültek végrehajtásra:

* Június 6.: Szent Gellért utca, Körmendi utca – Fogaras utca közötti szakaszon;
* Június 8.: Szent Gellért utca, Fogaras utca – Hunyadi út közötti szakaszon;
* Június 13.: Dr. Szabolcs Zoltán utca – Patak utca;
* Június 15.: Alkotás utca – Vépi út;
* Június 20.: Barátság utca 3-17. közötti szakasz;
* Június 22.: Károlyi Antal utca;
* Június 27.: Szent István király utca;
* Június 29.: Bogáti út – Bogáti fasor
* Július 5.: Ady tér 42. szám mögötti terület, fakivágás;
* Július 12.: Bem József utca 11. szám melletti parkoló;
* Július 14.: Bem József utca 13. szám melletti parkoló;
* Július 19.: Bem József utca 25. szám melletti parkoló;
* Július 24.: Kodály Zoltán utca és Kassák Lajos utca 3-5. közötti szakasz
* Augusztus 7.: Bejczy István utca – Thököly Imre utca nagyparkoló takarítása;
* Augusztus 8.: Szűrcsapó utca 26. számú társasház előtti parkoló takarítása, festése;
* Augusztus 9.: Sas utca takarítása;
* Augusztus 17.: Szent István szobor előtti parkoló takarítása, festése.

A városban napi szinten zajló lomtalanítások rendszeresen ellenőrzésre kerülnek a Közterület-felügyelet által a fenti időszakban is, amely során az utólagos visszaellenőrzések is megtörténtek.

*Rendezvénybiztosítás:* Rendezvénybiztosítással kapcsolatos feladatokat 2023. június–augusztus hónapban az alábbi időpontokban és helyszíneken hajtott végre a Felügyelet:

* Június 15-16.: Rákóczi Ferenc utca: Bloomsday fesztivál;
* Június 16.: Söptei út külső: delegáció kísérés;
* Június 16.: 56-osok tere: Nagy Imre és mártírtársai halálának 65. évfordulójával kapcsolatos városi megemlékezés;
* Június 23.: Fő tér TFA-FCC Tűzoltó verseny;
* Június 23-25.: Emlékmű és Csónakázó-tó külső területe: Szent Iván-éji Vigasságok;
* Június 30.: Kossuth Lajos utca: Isis Big Band fúvószenekar koncertje a Nyitott Városháza program keretében;
* Augusztus 20.: Államalapító Szent István király ünnepe alkalmából tartott városi megemlékezés biztosítása;
* Augusztus 24-27.: XXII. Savaria Történelmi Karnevál biztosítása.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Szombathely Megyei Jogú Város Önkormányzata, és tagintézményei, valamint Szombathely Megyei Jogú Város Polgármesteri Hivatala által az NKM Energia Zrt.-vel villamos energia szükségleteik fedezése céljából 2022. év november hó 18. napján megkötött „teljes ellátás alapú, menetrendadási kötelezettség nélküli villamos energia adásvételi szerződés” 2023. év december hó 31. napján lejár.

A Kormány 1296/2023. (VII. 19.) Korm. határozatában döntött a kormányzati szervek és az önkormányzatok energiabeszerzéseinek támogatásáról, amelynek keretében egyetértett azzal, hogy a kormányzati szervek és a területi és települési önkormányzatok 2023/2024. gázévi földgázbeszerzési és a 2024. évi villamosenergia-beszerzési szerződései minél hamarabb megkötésre kerüljenek; és felhívta a  belügyminisztert, hogy tájékoztassa a  területi és települési önkormányzatokat arról, hogy a  minél kedvezőbb feltételek elérése érdekében csatlakozzanak a  Közbeszerzési és Ellátási Főigazgatóság központosított földgáz- és villamosenergia-keretközbeszerzési eljárásához, és lehetőség szerint 2023. július 31. napjáig kössék meg az új szerződéseket.

A legkedvezőbb ár elérése érdekében ajánlatkérő úgy döntött, hogy az intézmények önállóan, illetve az önkormányzathoz csatlakozva szerezzék be energiaszükségletüket, így a beszerzést az eddigi gyakorlattól eltérően központosított közbeszerzési eljárás keretében került lebonyolításra.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Károly Róbert utca felújítása** | A közbeszerzési eljárás eredményesen zárult, a KFF támogató tanúsítványa birtokában nyertes ajánlattevővel a Strabag Kft-vel a vállalkozási szerződés 2023. augusztus 17. napján aláírásra került. |
| 2. | **Szőlős utca felújítása** | A közbeszerzési eljárás eredményesen zárult, a KFF támogató tanúsítványa birtokában nyertes ajánlattevővel a Strabag Kft-vel a vállalkozási szerződés 2023. augusztus 17. napján aláírásra került. |
| 3. | **Szentkirályi bölcsőde építése** | A KBB 2023. 09. 05.-i ülésén javaslatot tett az eljárás eredményes lezárására, a javaslat a KFF–hez felterjesztésre került a záró tanúsítvány kiállítása érdekében. |
| 4. | **Sugár körforgalom** | A Litor Kft.- vel a 2023. június 1. napján aláírt vállalkozási szerződés 2023. szeptember 5. napján a számlázás ütemezése tekintetében módosításra került. |
| 5. | **Jégpince körforgalom** | A Litor Kft.- vel a 2023. május 11. napján aláírt vállalkozási szerződés 2023. július 28. napján a teljesítési határidő 7 nappal történő hosszabbítása tekintetében módosításra került. |
| 6. | **Kodály Zoltán utca felújítása** | A Döntéshozó 2023. 08. 04. napján döntött az eljárás eredményességéről. A nyertes ajánlattevővel, a Strabag Kft-vel a vállalkozási szerződés 2023. szeptember 16. napjától köthető meg. |
| 7. | **Északi iparterület közlekedési csomópont kialakítása** | A 2023. augusztus 30. napján beérkezett ajánlatok értékelése folyamatban van. |
| 8. | **Villamos energia beszerzése a Polgármesteri Hivatal részére 2024. évre – központosított beszerzés** | Nyertes ajánlattevő a CYEB Kft 75,750Ft/kWh ajánlati árral. A szerződéskötés folyamatban van. |
| 9. | **Villamos Energia beszerzése SZMJV Önkormányzata és a Savaria Kft részére 2024. évre- központosított beszerzés** | Nyertes ajánlattevő az MVM Zrt. 70,240Ft/kWh ajánlati árral. |
| 10. | **TOP Plusz feltételes közbeszerzési eljárások** | Mind a 6 feltételes közbeszerzési eljárás visszavonásra került 2023. július 3. és 4. napján. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. Az ingatlan-nyilvántartásban történő átvezetésről gondoskodott az iroda, válasz még nem érkezett a földhivataltól.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. Az átvezetéshez szükséges dokumentumok földhivatalhoz történő benyújtásáról gondoskodott az iroda április elején, válasz még nem érkezett.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** a műszaki átadás-átvételi eljárás lezárult, a vonatkozó engedélyezési eljárások befejeződtek. Eszközbeszerzésre vonatkozó szerződések teljesítése megtörtént. Földhivatali bejegyzés megtörtént, működési engedély rendelkezésre áll, a bölcsődei intézmény 2023. április 17. napjától üzemel. A MÁK helyszíni ellenőrzéséhez minden feltételt biztosított az iroda, az előírt pótlásokat végzik.

**TOP-6.1.4-16 „Képtár turisztikai fejlesztése”** című pályázat:

A látogatók részére fenntartott női-férfi vizesblokk felújítása befejeződött, a műszaki átadás-átvétel rendben lezajlott, az ezzel kapcsolatos feladatokat elvégezte az iroda, a vizesblokk használatban van.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirin utca csapadékvíz elvezetésének vízjogi használatbavételi engedélyezése megindult, folyamatban van az eljárás. Az első auditori vélemény az út korai szakaszában lévő használatáról beérkezett, annak értékelése zajlik.

A projekten belül megvalósuló

* Károly Róbert utca burkolat felújításának kivitelezési tevékenysége 2023. szeptember 4-e óta folyik, a munkákat koordinálja az iroda;
* Szőlős utca burkolat felújítási munkái megkezdődtek 2023. augusztus 28-án, a munkák koordinálását elvégzi az iroda;
* Kodály Zoltán utca felújítására vonatkozóan a kivitelező beszerzésre került, a nyertes ajánlattevővel a szerződést megkötötte az önkormányzat, a kivitelezési munkák szeptember végén kezdődnek, ennek előkészítését végzi az iroda.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelezési munkák befejeződtek, a műszaki átadás-átvétel rendben lezajlott, az ezzel kapcsolatos feladatokat elvégeztük, a rendezvénytér használatban van, a Támogató felé benyújtandó a szükséges műszaki dokumentumokat összeállította az iroda, és átadásra került a Vagyongazdálkodási és Városfejlesztési Irodának.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a felújítás 2023. május 22-e óta folyik, a munkák koordinálását végzi az iroda, 60 %-os készültségi fokon áll a kivitelezés.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a Vasi Tandem Kft.2023. szeptember 19-én befejezte a kivitelezési munkákat, a műszaki átadás-átvétel zajlik, az ehhez kapcsolódó megrendelői feladatokat elvégzi az iroda.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a vállalkozói központ felújítása befejeződött, a műszaki átadás-átvétel rendben lezajlott, az épület használatban van.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** Eredményes beszerzési eljárást és a Közbeszerzési Hatósági támogató nyilatkozatot követően a vállalkozási szerződést előkészítettük, a szerződéskötés zajlik.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálásához szükséges feltétel volt a SZOMHULL NP Kft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NP Kft. a megfelelőségi véleményt, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a Támogatási Szerződés módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023. 12. 31-i elszámolhatósági határidőn túli Projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP NP. Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bek a. és b. pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósításának lehetősége meghiúsult. A jogszabály szerint az IH akkor jogosult elállni a szerződéstől a feltételek legalább egyikének bekövetkezte esetén, ha:

- a TSZ megkötésétől számított 12 hónapon belül a támogatott tevékenység nem kezdődik meg és a kedvezményezett a megvalósítás érdekében megvásárolandó szolgáltatásokat vagy árukat azok tervezett összértékének 50 %-t elérő mértékben nem rendeli meg, vagy az erre irányuló szerződést nem köti meg,

- 12 hónapon belül a kedvezményezett érdekkörében felmerült okból a támogatás igénybevételét nem kezdeményezi, kifizetési igénylés benyújtásával a támogatás 10 %-t nem igazolja és késedelmét nem menti ki.

A projekt végleges lezárásaként a NFP Kft-vel kötött Konzorciumi szerződés megszüntetése folyamatban van.

**Gothard kastély állagmegóvási munkái:**

A Támogatótól kapott elutasító választ követően a beruházással kapcsolatos vállalkozói szerződés nem lépett hatályba, és a további erre vonatkozó szerződéseink is megszüntetésre kerültek, illetve a szerződő felek tájékoztatása is megtörtént a szerződések okafogyottá válásáról.

**1625/2021. (IX.3.) Korm. határozat szerinti 905 millió Ft támogatás**

* a Vásárcsarnok környezetének rekonstrukciója: a forgalomba-helyezési engedély 2023. júliusában megérkezett, a projekt lezárult, garanciális időszakba lépett;
* a Szent István király utcai Gyöngyös-patak hídrekonstrukció: a kivitelezési munkákat a Szkendó Kft. végzi, 95 %-os készültségi fokon áll, a munkák befejezését koordinálja az iroda, a hatósági egyeztetések megkezdődtek az ideiglenes forgalomba helyezési engedély megadása érdekében.

**1625/2021. (IX.3.) Korm. határozat szerinti + 300 millió Ft támogatás**

**Zanati kerékpárút fejlesztése projekt:** A kivitelezés befejeződött, a forgalombahelyezési engedélyt megkérte az iroda, az engedélyezés zajlik.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás megindításához szükséges műszaki dokumentációt átadásra került a Közbeszerzési Irodának, az eljárás alatt az érdeklődők által feltett műszaki kérdéseket megválaszolása megtörtént.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között földkábelen keresztül 6000 m hosszan kerül biztosításra. A szerződés szerint a kivitelezési határidő 2023. szeptember 30-a. A földkábel tervezése és kivitelezése E.ON beruházás keretében valósul meg.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítási** munkái befejeződtek, a forgalombahelyezési engedély iránti kérelem beadásra került, az engedélyezési eljárás zajlik.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kivitelezési munkái folynak, melyek koordinálását az iroda végzi, a készültség 95 %-os.

**Szombathely területén új gyalogátkelőhelyek közvilágításainak kiépítése:** A kivitelezési munkák megkezdődtek 2023. augusztus 30-án, a műszaki átadás-átvétel szeptember 20-án megkezdődött.

Helyszínek:

1. Demeter utcában (a Metro áruház előtti szervizútra, a Repülők útján meglévő gyalogátkelőhely folytatásaként) 1683/4 hrsz;

2. Kassák Lajos utca és Faludi Ferenc utca kereszteződésében Kassák u. 6.-tól a Kassák u. 12. felé, Kassák u. 12.-től a Kassák utca 11. felé.) 3785/4.; 3785/75. hrsz.

3. Kodály Zoltán utca 1. kereszteződésében (Kodály Zoltán utca 1. és Kodály Zoltán utca 12-14. szám közötti úttestre) 3785/56. hrsz.

4. Szófia és Maros utca kereszteződésében (Postától a Kámoni húsboltig, illetve a Postától az Írottkő utca felé) 1529/1.; 876. hrsz.

5. Szent István király utca és Rumi külső út kereszteződésében 11495/2; 11436/2; 11391 hrsz.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A közbeszerzési eljárás megindításához szükséges műszaki dokumentációt átadta az iroda a Közbeszerzési Irodának, az eljárás alatt az érdeklődők által feltett műszaki kérdéseket megválaszolta. A lezárult eljárást követően beérkezett ajánlatok értékelése megtörtént. A kivitelezésre vonatkozó vállalkozói szerződés előkészítése zajlik. Közben a műszaki ellenőr kiválasztása is megtörtént, a szerződést megkötésre került.

**Fedlapcsere program I.**: A 184 db csatorna fedél cseréjére a kivitelező beszerzésre került, a szerződés aláírásra került, a kivitelezési munkák 2023. szeptember 18-án megkezdődtek.

**Garanciális munkák:**

A Nádasdy utcában lévő aknák garanciális javítását 2023. szeptember 11-15-ig elvégeztettük, a munkákat előkészítettük, leegyeztettük, koordináltuk.

A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlása előírásra került a kivitelezőnek, a munkák elvégzését előkészítette, leegyeztette az iroda.

A Szombathely, Szent Imre herceg útja 1. szám (764/3, 764/4 hrsz.) előtt található buszmegálló térkő burkolatának javítása előírásra került a kivitelezőnek, a munkák elvégzését előkészítette, leegyeztette az iroda.

**Tervezések:**

* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervezői szerződés aláírásra került. Az engedélyezési szintű tervdokumentáció elkészült, az építési engedélyt 2023. május 16-án megkapta az önkormányzat.
* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várja az iroda.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.
* Szombathely, Akacs Mihály utca 2873 és 3054 hrsz. (Szűrcsapó utca és Forró utca közötti szakasz) burkolat felújítására, valamint a meglévő csapadékvíz csatorna állapotfelmérésére és szükség szerinti cseréjére, új csapadékvíz csatorna építésére vonatkozó teljes körű engedélyezési és kiviteli tervek elkészítésére a tervező beszerzésre került, a tervezési szerződést előkészítette az iroda, a szerződéskötés zajlik.
* Szombathely, Csaba utca (Tátika utca és a Vásártér közötti szakasz 850 m útburkolat és kerékpárút) felújítására vonatkozó engedélyes és kiviteli tervek elkészítésére a tervező beszerzésre került, a tervezési szerződést előkészítettük, a szerződéskötés zajlik.
* Szombathelyi körutak (Bartók Béla, Dr. István Lajos, Horváth Boldizsár és Bocskai István körutak a Hazatius F. utcai kereszteződéstől a Semmelweis I. utcai kereszteződésig) felújítására vonatkozó kiviteli tervek elkészítésére a tervező beszerzésre került, a tervezési szerződést előkészítette az iroda.
* Szombathely, Hajdú utca 9207 hrsz. - a Szalónak utcai csomópont és a Hajdú u. 27. szám közötti szakasz – burkolat felújítására teljes pályaszerkezet cserével, valamint új csapadékvíz elvezetés megoldására vonatkozó teljes körű engedélyezési és kiviteli terv elkészítésére a tervező beszerzésre került, a tervezési szerződést előkészítette az iroda, a szerződéskötés zajlik.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában az RMT (Részletes Megvalósíthatósági Tanulmány). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekt helyszín kiválasztásra került: Aréna sportcsarnok régi és új szárny, az épületekkel összefüggésben az E-on meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta, az új eljárás folyamatban van.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. június 15. és 2023. szeptember 9.* napja közti időszakban az ***iktatott ügyek száma 2354 db***, amelyből

* parkfenntartás 10 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 676 db,

* úthiba 213 db,
* behajtási engedély 43 db,
* telephely igazolások 28 db,
* köztemetők üzemeltetése és fenntartása 20 db,
* csapadékvíz-elvezetés 38 db,
* helyi közösségi közlekedés 89 db,
* a köztisztaság 196 db,
* kéményseprő ipari közszolgáltatás 4 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 0 db,

* közvilágítás 63 db,
* egyéb 110 db,
* víziközmű 22 db,
* zöldterület 45 db,

**összesen: 1557 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. június 15. és 2023. szeptember 9.* napja közti időszakban az iktatott **hatósági ügyek** szám **797 db**, amelyből

* fakivágás 58 db,
* közterület-használat 406 db,
* vízgazdálkodás 36 db,
* környezetvédelem (zajvédelem és egyéb) 295 db,
* hulladékgazdálkodás 2 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Versenyszabályzatnak megfelelően pályázat került kiírásra az önkormányzat kezelésében lévő zárt csatorna fedlapjainak, víznyelőrácsainak szintbeemelésére, javítására, valamint a város területén lévő zárt csapadékcsatorna és víznyelő mosatására. Mindkét pályázat eredményesen zárult, így a megrendelések alapján folyamatosan történnek a város egész területére kiterjedően ezen munkálatok.

Az elmúlt időszakban új aszfaltburkolatot kapott a Szent Márton utca – Wesselényi Miklós utca – Vörösmarty Mihály utca – Thököly Imre utca – Hunyadi János utca csomópont, mellyel együtemben elvégzésre kerültek a közműszolgáltatók általi vezetékrekonstrukciós munkálatok is. Az útrekonstrukciók miatt szükségessé vált menetrendmódosításokkal biztosított volt a zökkenőmentes tömegközlekedés.

Megújult a Fogaras utcai kavicsos parkoló bevezető szakasza, a Szűrcsapó utca 16. sz. előtt lévő járdaszakasz, a Stromfeld Aurél utcában lévő belső járdaszakasz, valamint a Welther Károly utcai járdaszakasz a Semmelweis Ignác u. – Eötvös Loránd utca között.

A Károly Róbert utca 14. – 14/C. között történő távhőrekonstrukciós munkákkal együtt megújult a járda burkolata is.

Az őszi utcatakarítási program kidolgozásra került, amely szeptember hónaptól ütemterv szerint történik. A városi nagytakarítással érintett helyszínek kiválasztása megtörtént.

A „Vigyázzunk Együtt Szombathelyre” program keretén belül folyamatosan történik az egyéni választókerületi képviselők önkéntes szemétszedési akciói.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a város területén ütemterv szerint folyamatosan végzi a fűnyírást.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi.

A Szőkeföldi utcai és a Bem József utcai sportpályákon labdafogó hálók kerültek cserére.

A város területén az útszegélyek gyomirtása folyamatosan zajlik.

A Muskátli utcában a fix trafibox kihelyezésével kapcsolatos intézkedések elkezdődtek, az ajánlatok beérkeztek.

A 2023. évi LI. törvénymódosítás szerint a talajvízkutak engedélyezésével kapcsolatosan 2024. január 1-től azon kutak bejelentése kötelező a Katasztrófavédelem Vízügyi Hatóságához, amelyek a vízkészletvédelmi országtérkép szerint kockázatos területen találhatók. A vízkészletvédelmi országtérkép 2023. szeptember 1. napján elkészült, ennek megfelelően a lakossági tájékoztatás folyamatosan történik.

Az önkormányzati tulajdonban lévő közvilágítási lámpatartó oszlopok és kandeláberek felülvizsgálata megtörtént. A folyamatosan érkező lakossági és képviselői bejelentések az E.ON Zrt. felé továbbításra kerülnek.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. Az útburkolati jelek felfestése ütemterv szerint zajlik. Az iskolakezdés idejére a figyelemhívó piktogramok felfestése megtörtént a gyalogátkelőhelyeken.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket. Informatikai szempontból felügyelte, koordinálta és informatikai szakmai tanácsokkal támogatta az általános és középiskolákban a nyár folyamán bevezetett étkeztetési rendszer fejlesztését.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2023. június végén befejeződött az Óvodák belső kontrollrendszerének vizsgálata. Az ellenőrzés 9 kiválasztott óvoda esetében került lefolytatásra az alábbiak szerint:

* Pipitér Óvoda,
* Szivárvány Óvoda,
* Mesevár Óvoda,
* Maros Óvoda,
* Vadvirág Óvoda,
* Napsugár Óvoda,
* Szűrcsapó Óvoda,
* Mocorgó Óvoda,
* Weöres Sándor Óvoda.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban az alábbi új vizsgálatokat indította el az iroda:

* Szombathely Megyei Jogú Város Polgármesteri Hivatalában a kötelezettségvállalás, ellenjegyzés, utalványozás, teljesítésigazolás és érvényesítés folyamatának vizsgálata;
* Szombathely Megyei Jogú Város Polgármesteri Hivatalában az iratkezelés vizsgálata;
* A nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálatok várhatóan szeptember végén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

Az iroda közreműködött a Polgármesteri Hivatal területén szervezett 4 teraszkoncert lebonyolításában. A nyári időszakot kihasználva a külső raktárba felleltározta a választási kellékeket, szükséges javításokat elvégezte. Az adventi pavilonok saját raktárba költöztetése is megtörtént.

Megvalósította a Polgármesteri Hivatal és a hozzá tartozó épületek villamos energia beszerzését, csatlakozva a Közbeszerzési és Ellátási Főigazgatóság központosított villamosenergia keretközbeszerzési eljárásához.

Az iroda elindította a Polgármesteri Hivatal és a hozzá tartozó épületek földgáz beszerzését.

Továbbá részt vett a Történelmi Karnevál Hivatalt érintő eseményeinek szervezésében, a szükséges beszerzésekben és a lebonyolításában.

Az adventi beszerzések, szerződések, egyeztetések intézése folyamatos.

A Polgármesteri Hivatal épületét ért villámcsapás következménye miatti meghibásodásokat elhárította. A biztosítóval a szükséges eljárások lefolytatásra kerültek, az anyagi kárt a biztosító megtérítette.

Ledcsere program pótregisztrációját megvalósította az iroda, a ledek leszállítása megtörtént, 2023. október 1-jével elkezdődik a kiosztás.

A ledcsere program II. körös programjának előkészítése is megtörtént. A szerződéskötést, a helyi és külső regisztrációs pontok szervezését, a programban résztvevők oktatását szervezi a gondnoksági Iroda az előző program tapasztalatainak felhasználásával.

Kérem a Tisztelt Közgyűlést tájékoztatóm elfogadására.

**Szombathely, 2023. szeptember „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (IX. 28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal